ከአፍሪካ ህብረት ባለሙያዎች ጋር የሁለትዮሽ ስብሰባ እንዲያካሂዱ የቀረበውን ሀሳብ ኢትዮጵያና ግብጽ መቀበላቸው ተገለጸ
በጋዜጣው ሪፖርተር አዲስ
አበባ፦ የአፍሪካ
ህብረት አስፈጻሚ ምክር
ቤት ሊቀመንበር ድርድሩን
ለማስቀጠል ይረዳል በሚል
ሃገራቱ ለሶስት ቀናት
ከአፍሪካ ህብረት ባለሙያዎች
ጋር የሁለትዮሽ ስብሰባ
እንዲያካሂዱ ያቀረበውን ሀሳብ  ኢትዮጵያ
እና ግብጽ ሲቀበሉት
ሱዳን ለመቀበል ፈቃደኛ
አለመሆኗ ተገለጸ።የኢትዮጵያ፣ ግብጽ እና ሱዳን የውጭ ጉዳይ እና የውሃ ጉዳይ ሚኒስትሮች የሶስትዮሽ ስብሰባ ትናንት ባወጣው መግለጫ፣ የሶስትዮሽ ስብሰባው ትናንት በደቡብ አፍሪካ የዓለም አቀፍ ግንኙነትና ትብብር ሚኒስትር እና የአፍሪካ ህብረት አስፈጻሚ ምክር ቤት ሊቀመንበር ተካሂዷል።ስብሰባው ባለፈው ሳምንት እንዲካሄድ ስምምነት ተደርሶበት የነበረው የሶስትዮሽ ስብሰባ ሱዳን ባለመገኘቷ ምክንያት ሳይካሄድ ከቀረ በኋላ የተካሄደ መሆኑን አመልክቷል፡፡የአፍሪካ ህብረት አስፈጻሚ ምክር ቤት ሊቀመንበር ድርድሩን ለማስቀጠል ይረዳል በሚል ሃገራቱ ለሶስት ቀናት ከአፍሪካ ህብረት ባለሙያዎች ጋር የሁለትዮሽ ስብሰባ እንዲያካሂዱ፣ በማስከተል የሶስትዮሽ ስብሰባ እንዲካሄድ እና ውጤቱ ለሊቀመንበሯ እንዲገለጽ ሃሳብ ማቅረቡን ጠቁሟል ፡፡ኢትዮጵያ እና ግብጽ ይህን ሀሳቡን ተቀብለው ለመቀጠል የተስማሙ መሆናቸውን ያስታወቀው መግለጫው ሱዳን ሃሳቡን አለመቀበልዋን ገልጿል። ስብሰባው በዚሁ መጠናቀቁን አስታውቋል፡፡ባለፈው ሳምንት በተካሄደው ስብሰባ ሱዳን የሶስትዮሽ ስብሰባ እንዳይካሄድ እና ስብሰባዎች ከአፍሪካ ህብረት ባለሙያዎች ጋር ብቻ እንዲደረጉ አቋም መያዟ ያስታወሰው መግለጫው ፣ በትናንቱ ስብሰባ ሀገራቱ ከአፍሪካ ህብረት ባለሙያዎች ጋር የሁለትዮሽ ስብሰባ ያድርጉ የሚለው ሃሳብ ሲቀርብ፣ ሱዳን የባለሙያዎቹ የተጨማሪ ኃላፊነት ቢጋር ካልተዘጋጀ በቀር መካሄድ አይችልም የሚል አቋም መያዙዋን አመልክቷል፡፡መግለጫው ኢትዮጵያ የሱዳንን ጥያቄዎች ለመመለስ እንዲቻል በግድብ ደህንነት፣ በመረጃ ልውውጥ እንዲሁም በሌሎች ቴክኒካዊ ጉዳዮች ላይ መፍትሄ ለመስጠት ዝግጁነቷን መግለጿንም አመልክቷል ፡፡ አሁኑም ውጤታማ እና እንካ ለእንካ መርህ ላይ የተመሰረተ የመረጃ ልውውጥ ለመመስረት ፈቃደኛ መሆኗን አሳውቋል፡፡በቀጣይነት የአፍሪካ ህብረት የአስፈጻሚ ምክርቤት ሊቀመንበር ለአፍሪካ ህብረት ሊቀመንበር የስብሰባውን ውጤት የሚያቀርቡ ሲሆን የአፍሪካ ህብረት የመሪዎች ምክርቤት የሚሰጠው አቅጣጫ እንደሚጠበቅ መግለጫው አመልክቷል ፡፡